Rossiya qanday holatda yadroviy quroldan foydalanadi?

Rossiya jiddiy tahdid yuzaga kelgan taqdirda yadro qurolidan foydalanishi mumkin. Bu haqda mamlakat prezidenti Vladimir Putining matbuot kotibi Dmitriy Peskov “CNN”ga ma'lum qildi.
Uning so'zlariga ko'ra, Moskva boshidanoq Rossiya qo'shinlarining Ukrainaga bostirib kirishi bir necha kundan ko'proq vaqtni olishini bilgan. “Urush oldindan belgilangan reja va vazifalarga muvofiq davom etmoqda. Bu jiddiy maqsadlarga ega jiddiy operatsiya hisoblanadi”, — degan Peskov jurnalistlar bilan suhbatda.
Bundan tashqari, Putinning matbuot kotibi Ukrainani bosib olish Kreml rejalariga kiritilmaganini, Rossiya qo'shinlari Ukrainaning tinch aholi ob'ektlariga zarba bermasligini aytgan.
“Rus tilida gapirishni taqiqlovchilar, ko'chada fashistlar timsolini taqib yurganlar, NATO’ning Rossiyaga tahdid solishini xohlaydiganlardan tashqari hech kim Ukraina va ukrainaliklardan g'azablanmaydi”, — degan Peskov.
Putinning matbuot kotibi Mariupolning bombardimon qilinishini sharhlar ekan, rus qo'shinlari shaharni millatchi bo'linmalardan tozalayotgani va ukrainaliklarning bir qismi bosqinchilar bilan “hamkorlik” qilayotganini qo'shimcha qilgan.
“Biz bu hududdan ko'plab qochqinlarni qabul qilmoqdamiz va ular Mariupolda qalqon sifatida foydalanilganini aytmoqda. Millatchilar shaharni tark etishga uringan odamlarni o'ldirmoqda. Bizning asosiy maqsadimiz shaharni ushbk qaroqchilardan tozalashdir”, — degan Putinning matbuot kotibi.
Avvalroq Rossiyada qancha yadroviy qurol borligi ma'lum bo'lgandi. Shuningdek, Rossiya qanday qurollari bilan AQShga qarshi tura olishi haqida xabar berilgan.